Twee naby Rustenburg gestenigArgieffoto Twee mans wat van moord beskuldig word, is naby Marikana in Rustenburg gestenig. “Die polisie is Maandagmiddag na ŉ toneel by Nkaneng informele nedersetting ontbied,” het kapt. Paul Ramaloko, woordvoerder van die polisie, gesê. “ŉ Groep onbekende mense het vermoedelik die twee mans, in hul 30’s, met klippe bestook omdat hulle daarvan verdink word dat hulle ŉ 32-jarige man Sondag by ŉ taverne met ŉ skerp voorwerp doodgesteek het.” Ramaloko het gesê die twee slagoffers het glo met die man gestry voordat hulle hom aangeval het. Hy is met ŉ mes in sy rug gesteek. Hy is na ŉ plaaslike hospitaal geneem, maar het later aan sy beserings beswyk. Genl.maj. Jacob Tsumane, waarnemende provinsiale kommissaris, het die voorval veroordeel. “Ek doen ŉ beroep op die gemeenskap van Marikana om nie die reg in eie hande te neem nie.” Hy het die gemeenskap versoek om met die polisie saam te werk. Niemand is nog in verband met die voorval in hegtenis geneem nie.